ค่าบาทแข็งรอบ 6 ปีกระทบส่งออกไทยเพิ่ม
คลังยอมรับค่าบาทแข็งกระทบการส่งออกไทยเพิ่ม ร่วมมือธปท. ดูแลความผันผวนใกล้ชิด
12 ก.ย. 2562

คลังยอมรับค่าบาทแข็งกระทบการส่งออกไทยเพิ่ม ร่วมมือธปท. ดูแลความผันผวนใกล้ชิด
นายอุตตม สาวนายน รมว.คลัง กล่าวว่า ค่าเงินบาทที่แข็งค่าเพิ่มขึ้นอยู่ที่ 30.43 บาทต่อดอลลาร์ ในบางช่วงของการซื้อขาย ซึ่งเป็นการแข็งค่ามากที่สุดในรอบมากกว่า 6 ปี และตั้งต้นปีค่าเงินบาทของไทยแข็งค่ามาแล้ว 6.9% ก็จะทำให้กระทบกับการส่งออกของไทยเพิ่มขึ้น เป็นเรื่องที่หลีกเลี่ยงไม่ได้ ทุกประเทศในโลกได้รับผลกระทบเหมือนกันหมด
อย่างไรก็ตาม ธนาคารแห่งประเทศไทย (ธปท.) ได้ติดตามการแข็งค่าเงินบาทอย่างใกล้ชิด มีการบริหารจัดการอย่างต่อเนื่องตามข้อมูลและสถานการณ์จริงที่เกิดขึ้น โดย ธปท. ได้มีการหารือกับกระทรวงการคลังอย่างต่อเนื่องในการดูแลตลาดเงินของประเทศให้มีเสถียรภาพ
"ส่งออกของไทยได้รับผลกระทบจากเศรษฐกิจโลก แต่ยังโชคดีได้รับผลกระทบน้อยกว่าประเทศอื่น ซึ่งตอนนี้เรื่องค่าเงินบาทที่กระทบกับการส่งออกเพิ่ม ทาง ธปท. ก็ติดตามดูแลอยู่" นายอุตตม กล่าว